Nešto je trulo u državi Hrvatskoj, ne samo jaja. Vladajuća ideologija koja kaže da je tržište glavni regulator svih društvenih odnosa, a poduzetnici cvijeće ovog naroda kojima radn…, pardon, djelatnici svojim skupim troškovima životarenja predstavljaju uteg oko vrata, našla se na ozbiljnoj kušnji. Bilo je dovoljno da se u hrani na policama trgovina pojavi zarazna bolest pa da svi počnu tražiti salmonelu u jajetu.

Mnogi zahtijevaju da država napokon stane na kraj ovoj pošasti. Konzervativni HDZ traži da država provjerava kvalitetu hrane na svojim granicama. Desniji Most se u vezi s ovim pitanjem još nije javio. SDP, koji se proslavio fleksibiliziranjem kičme hrvatskih radn…, pardon, djelatnika, pametno šuti. Ministar poljoprivrede Tomislav Tolušić pozvao je potrošače na kupnju domaćih proizvoda, a čini se da na socijalistički mentalitet nije imuna ni Hrvatska udruga poslodavaca, koja je javno pozvala na državnu intervenciju kako bi se inozemni poduzetnici priveli strožoj kontroli. Sve to pokazuje da u ovoj državi još nije procvjetao pravi kapitalizam.

Poduzetnicima – bili oni domaći ili strani – ne pakovati dok pakiraju salmonelu!

Forum.tm protivi se novim regulatornim preprekama koje guše poduzetničku inicijativu i poziva državne uhljebe da nikako ne pokleknu pred ovim zahtjevima u kojima se traži da uhljebi u bijelim kutama, koji ni dana nisu vidjeli u realnom sektoru, odlučuju o sudbini poduzetnika na našem tržištu.

Preskupa država kojoj samo poduzetnici iz realnog sektora plaćaju porez nije ta koja će odlučivati je li salmonela tržišno prihvatljiva ili nije. To neka odluče kupci proizvoda, koji će svojim kunskim glasovima davati za pravo salmoneli ili ne. Ona je samo još jedan proizvod o kojem će odlučiti tržište. Pobogu, čak su nas i Rumunjska i Bugarska prestigli i imaju više slučajeva salmonele od nas.

Strah od salmonele kao normalnom nusproizvodu tržišta samo je rezultat socijalističkog mentaliteta i antipoduzetničke klime.

Prema našim izračunima baziranim na empirijskim podacima i brojnim grafovima u živim bojama s osima od a do ž, koje zbog administrativnih prepreka preskupe države nismo u prilici pokazati, za oboljenje stanovnika ove države odgovorni su visoki parafiskalni nameti, veliki regulatorni troškovi, antipoduzetnička klima, visoki troškovi rada i rigidno radno zakonodavstvo – a ne bakterija.

Pustite salmonelu da se sama regulira!